En gruppe unge smadrede tirsdag aften en del ruder på Blågårds Plads på Nørrebro i København. Det oplyser Københavns Politi til bt.dk.

»Der har været nogle uroligheder med en 15-20 unge mennesker på Blågårds Plads. De har blandt andet smadret Korsgadehallen og biblioteket«, fortalte vagtchef Henrik Brix ved Københavns Politi til bt.dk tirsdag aften.

Balladen begyndte omkring klokken 21, og politiet sendte en del mandskab til stedet i håbet om, at de unge kunne dæmpes lidt. Der faldt ro over pladsen ved 22-tiden.

Onsdag morgen lyder meldingen fra Københavns Politi, at to blev anholdt efter urolighederne. Det lykkedes resten at stikke af.

Ifølge vagtchefen er det ikke lykkedes politiet at finde ud af, hvorfor gruppen af unge mennesker fik lyst til at smadre området.